NVG swyg oor Pistorius-berigteReeva Steenkamp Foto: Boikhutso Ntsoko/SAPA Die Nasionale Vervolgingsgesag (NVG) wou nie Donderdag kommentaar lewer oor berigte dat die staatsaanklaerspan poog om Oscar Pistorius se iPhone deur Apple te laat analiseer nie. “Ons lewer nie kommentaar oor ondersoeke nie,” het Nathi Mncube, woordvoerder vir die NVG, gesê. Volgens eNCA het bronne uit die staatsaanklaerspan bevestig dat hulle probeer om die selfoon te analiseer, aangesien Pistorius aanvoer hy kan nie die wagwoord vir sy iTunes-rekening onthou nie. Die staatsaanklaerspan het gevolglik nie toegang tot data op sy selfoon nie. Pistorius se prokureur, Brian Webber, het aan eNCA gesê dit is nie die waarheid nie, en het ŉ brief voorgehou wat in Junie 2013 aan die staatsaanklaer Gerrie Nel gestuur is. Dié brief bevat glo Pistorius se iTunes-ID en -wagwoord. Pistorius word aangekla van die moord op Reeva Steenkamp op Valentynsdag 2013. Sy verhoor sal na verwagting tussen 3 en 20 Maart in die Pretoriase hooggeregshof aangehoor word. -SAPA